Kulturminister skal ha truet med å drepe hund
Frankrikes kulturminister Rachida Dati skaper bråk i regjeringen. Nå skal hun ha truet statsministeren med å ta valpen hans av dage, skriver Le Monde.  Politiker Rachida Dati ble nylig utnevnt til kulturminister i Frankrike. Hennes frittalenhet skaper utfordringer for Macrons nye regjering. Dati er kjent for sine kontroversielle uttalelser, og har allerede rukket å havne i konflikt med flere regjeringskolleger.   Ifølge den franske avisen Le Monde har Dati i SMS kalt finansminister Bruno Le Maire for en «stor drittsekk», etter at han kom med beskjeden om at departementene måtte spare penger.  Flere aviser, blant andre Nouvelle Observateur og Huffington Post skriver at det er et kjent faktum at Dati har for vane å sende krasse SMS´er. For rekken av det Huffington Post kaller « morderiske sms-er» stopper visst ikke der.  Det neste offeret skal være firbeint, og formuleringen er mildt sagt oppsiktsvekkende. «Kebab av hunden din» Frankrikes ferske, unge statsminister Gabriel Attal skal være mottakeren. Attal har nettopp fått seg en valp, noe som har fått en del oppmerksomhet i fransk presse etter at han stolt viste frem bilde i parlamentet. Mindre prat om valpen ble det ikke etter skriveriene kom om en trussel på SMS fra Dati:      «Jeg skal lage kebab av hunden din», skal hun ha skrevet til statsministeren.  Bakgrunnen for meldingen er uviss.  En rekke franske aviser omtaler saken tirsdag. Dati selv benekter å ha sendt meldingene. Nær Sarkozy Dati er ingen nykommer i eliten av fransk politikk. Hun var justisminister under president Nicolas Sarkozy. Sistnevnte ble i 2021 dømt til tre års fengsel for korrupsjon, hvorav to var betinget, og ett med elektronisk fotlenke.  Sarkozy har også en dom mot seg for ulovlig valgkampfinansiering. 
Frankrikes kulturminister Rachida Dati skaper bråk i regjeringen etter hun skal ha sendt kontroversielle SMS-meldinger Ifølge Le Monde og Huffington Post, truet Dati statsminister Gabriel Attal med å «gjøre valpen hans til kebab» Dati er tidligere justisminister under Nicolas Sarkozy